**MÂNDRĂ ŢARĂ ROMÂNEASCĂ**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

MÂNDRĂ ŢARĂ ROMÂNEASCĂ

Poteca urcă nemilos spre creste,

Acolo unde toţi atingem bolta,

Nu foloseşte lupta, nici revolta,

Nu poţi schimba voinţele celeste.

Încearcă doar să urci cu fruntea sus,

Nu te lăsa încovoiat de drum.

Trăieşte-ţi viaţa azi, aici, acum,

E sigur răsărit după apus.

Atom aici, foton la ani lumină,

Eşti parte din întregul univers,

Iveşte-ţi floare albă într-un vers

Şi dă nectar poemului-albina

Ce vine să-ţi polenizeze gândul

Fără să ceară-n schimb nimic murdar.

În neuroni şi tu eşti miliardar

Rosteşte-ţi crezul tare, murmurându-l

Nu faci decât să laşi să-ţi treacă verbul

Ce l-ai putea rosti la locul lui

În loc să dai în voia orişicui

Credinţa că în tine e doar şerbul

Ce execută fără să gândească.

Traiesti in mândră Tara Românească!